b'\n_START_ARTICLE_\nPac\xc5\xb3 r\xc5\xabmai (Did\xc5\xbeioji g.)\n_START_SECTION_\nIstorija\n_START_PARAGRAPH_\nBrauno atlase \xc5\xa1ioje vietoje buvo pa\xc5\xbeym\xc4\x97ti triauk\xc5\xa1\xc4\x8diai Vaivados namai, matyt, pastatyti Trak\xc5\xb3 vaivados Grigaliaus Astiko. XVI a. pab. sklype stov\xc4\x97jo du namai: vienas priklaus\xc4\x97 Slu\xc5\xa1koms, kitas buvo vadinamas Vytauto namu. Slu\xc5\xa1k\xc5\xb3 nam\xc4\x85 1602\xc2\xa0m. \xc4\xafsigijo kanauninkas Ambraziejus Beinartas ir \xc4\xafreng\xc4\x97 burs\xc4\x85 (bendrabut\xc4\xaf). 1655\xc2\xa0m. abu pastatai buvo apgriauti. 1673\xc2\xa0m. bursos nam\xc4\x85 nusipirko Vilniaus ka\xc5\xa1telionas, LDK etmonas Mykolas Kazimieras Pacas; prie\xc5\xa1 tai jis buvo nusipirk\xc4\x99s ir vad. Vytauto nam\xc4\x85. Iki 1677\xc2\xa0m. namai buvo atstatyti, sujungti ir tapo puo\xc5\xa1niais r\xc5\xabmais. M. K. Pacui i\xc5\xa1vykus \xc4\xaf kar\xc4\x85 su Turkija, dalis r\xc5\xabm\xc5\xb3 buvo i\xc5\xa1nuomota pirkliams, pajamos \xc4\x97jo Vilniaus \xc5\xa1v. Petro ir Povilo ba\xc5\xbeny\xc4\x8dios statybai. XVIII a. kieme buvo pastatytas \xc5\xa1iaurinis korpusas, skirtas virtuvei ir pagalbin\xc4\x97ms patalpoms, ir pietinis korpusas su ratine ir arklid\xc4\x97mis. 1787\xc2\xa0m. po Juozapo Paco mirties r\xc5\xabmai atiteko Liudvikui Mykolui Pacui. 1790\xc2\xa0m. r\xc5\xabmai buvo sujungti su gretimu namu. 1810\xc2\xa0m. buvo remontuoti._NEWLINE_1830\xc2\xa0m. r\xc5\xabmai remontuoti dar kart\xc4\x85. Kai po 1831\xc2\xa0m. sukilimo L. M. Pacas pab\xc4\x97go \xc4\xaf Pranc\xc5\xabzij\xc4\x85, r\xc5\xabmai buvo konfiskuoti. Juose \xc4\xafsik\xc5\xabr\xc4\x97 Vilniaus gubernijos karinis \xc5\xa1tabas ir 1839\xe2\x80\x931841\xc2\xa0m. \xc4\xafvykdyta rekonstrukcija caro patvirtint\xc4\x85 in\xc5\xbeinieriaus kapitono Grunto projekt\xc4\x85. 1860\xc2\xa0m. ir 1909\xc2\xa0m. pastatas buvo v\xc4\x97l rekonstruojamas. 1916\xe2\x80\x931918\xc2\xa0m. juose buvo nuolatin\xc4\x97 lietuvi\xc5\xb3 ir baltarusi\xc5\xb3 liaudies dirbini\xc5\xb3 paroda. Tarpukariu r\xc5\xabmuose Vilniaus vaivadijos karinis \xc5\xa1tabas. 1945\xe2\x80\x932012\xc2\xa0m. pastate buvo \xc4\xafsik\xc5\xabrusios \xc4\xafvairios VRM ir SAM \xc4\xafstaigos. 1980\xc2\xa0m. buvo atlikta rekonstrukcija pagal A. Bu\xc4\x8dinskait\xc4\x97s projekt\xc4\x85._NEWLINE_2012\xe2\x80\x932014\xc2\xa0m. pastatas stov\xc4\x97jo apleistas.'